Summary: A formación da esquerda abertzale presentouse publicamente no Museo Eureka de Donostia esta fin de semana. No acto @s sortziles aseguraron que os retos con que nace a organización son a 'liberdade nacional' do pobo vasco e a aposta por unha 'esquerda transformadora' partisana coa clase traballadora e coas persoas máis desfavorecidas.

"Sortu será a nova expresión política que abranga todas as mulleres e homes independentistas de esquerda de Euskal Herria", así o aseguraba na súa presentación pública, Maribi Ugarteburu. A organización abertzale, deu a coñecer esta fin de semana en Donostia o calendario do seu proceso constituinte en que Sortu recolla o herdo do Movemento de liberación nacional e os principios que compoñen a resolución Zutik Euskal Herria no marco "dun novo tempo" para avanzar, din, "cara a unha revolución democrática". Barrena: "As elites políticas convertéronse en diques de contención para anularen a mobilización social e neutralizaren as alternativas que nos leven a un verdadeiro cambio político e social" Pernando Barrena, acompañou a Ugarteburu na presentación d@s sortzailes e asegurou que a tarefa prioritaria que marcará o traballo que cómpre desenvolver pola organización é "construír un escenario democrático" en que sexa recoñecido "o noso pobo como suxeito político e o seu dereito a decidir". Asemade, Barrena fixo fincapé en que os obxectivos da formación abertzale van alén do simple cambio, nun momento como o actual, dixo, onde cada vez fica máis claro "que as chamadas democracias non son senón ditaduras poíticas e económicas camufladas". Aliás, criticou con dureza o "capitalismo neoliberal" que "está a roubar a democracia dos pobos e da cidadanía". Ao acto asistiron ducias de persoas, entre as que se atopaban facianas coñecidas da esquerda abertzale como Rufi Etxeberia, Joseba Álvarez, Joseba Permach, Txelui Moreno ou o diputado de Amaiur no Congreso español, Xabier Mikel Errekondo. Para combater a realidade actual, Sortu nace, aseguran, "como alternativa con vocación de motor para un cambio político e en profundidade", subliñou Pernando Barrena quen apelou á vontade d@s sortziles de pular pola "acumulación de forzas" a prol dunha maior consolidación da alianza poítica constituída arredor de EH Bildu, poré, tamén así coas organizacións sindicais e os colecitivos sociais vascos. O proceso asamblear cara á construción dunha organización sólidaMalia que as asembleas se iniciaron xa en primavera, dando lugar a unha primeira ponencia en que recollen os principais trazos das súas bases ideolóxicas, estrutura organizativa e obxectivos a curto, medio e longo prazo; Sortu desenvolverá a partir da segunda metade de novembro un proceso asemblear que remate coa celebración dun congreso --fixado para o 23 de febreiro de 2013--. Neste sentido, Sortu asegurou e subliñou que o seu proceso constitutivo terá un carácter nacional e abranguerá todos os territorios que compoñen Euskal Herria, incluída Ipar Euskal Herria --baixo administración francesa-- onde xa se está a distribuír o material das ponencias. Maribi Ugartuburu: "Sortu recolle o herdo do Movemento de liberación nacional e social no seo dos acordos de Zutil Euskal Herria" O primeiro debate, terá lugar entre o 17 e 24 de novembro e xirará arredor da bases ideolóxicas da formación abertzale. @s Sortziles procuran asembleas participativas en que toda a formación achegue as súas opinións á fin de definiren conceptos como independencia, socialismo, ecoloxismo ou feminismo... até definiren o perfil político-ideolóxico dunha organización que din, "é a nova expresión política da histórica Unidade Popular de independentistas e socialistas" en Euskal Herria.


Summary: As plataformas municipalistas avogan por unha lista unitaria en Galicia de cara ás xerais "que non sexa unha candidatura de siglas, senón de adscricións individuais" e instan a "conxugar" o seu proceso co resto que pulan por unir forzas para o Congreso.

Un total de 41 mareas cidadás reuníronse este xoves en Compostela nun primeiro contacto de cara a impulsar unha candidatura unitaria galega de cara ás eleccións xerais e para afonder nunha colaboración "que vaia máis aló do calendario electoral". Representantes da Marea de Noia, LugoNovo, Betanzos Novo (as tres plataformas convocantes) pero tamén da Marea Atlántica, Compostela Aberta, Ferrol en Común, Marea de Vigo ou Somos Fene, entre outras moitas, coincidiron na necesidade desa lista unitaria, co centro de decisión en Galicia e como a cidadanía como protagonista. As mareas coinciden en "traballar en común por nun proceso aberto e participativo, sen ningún tipo de exclusións" Os colectivos presentes "coincidiron na necesidade de traballar en común por nun proceso aberto e participativo, sen ningún tipo de exclusións, de cara as vindeiras eleccións xerais", tal e como reflicten nun comunicado, no que aclaran que o obxectivo é "recadar o éxito acadado nas pasadas eleccións do 24M e non quedar illados en estratexias municipalistas, acordando que as mareas deben de dar o paso e traballar por ser un dos piares dos cambios que se están a producir na sociedade". Ademais, concordaron en que esa lista unitaria "non debe ser unha candidatura de siglas, senón que, pola contra, as adscricións serán a título individual, no que participen cidadáns de distintas sensibilidades que defendan uns principios mínimos, co obxectivo de crear unha candidatura galega de unidade popular". As plataformas municipalistas apostan por unha lista "que non sexa unha candidatura de siglas, senón de adscricións individuais" "É importante contactar, falar, reunirnos e comezar a dicir que é o que pedimos e o que queremos", aseguran fontes participantes nunha xuntanza na que, segundo din os participantes, "comprobouse que é moito máis o que nos une que o que nos separa". "O 90% das cuestións que tratamos son coincidentes para todos e únennos dun xeito claro", insisten quen asegura que todos os movementos municipalistas deixaron claro na reunión o obxectivo de "evitar" que o nacionalismo e a esquerda transformadora en Galicia "non acuda fragmentado á ita electoral". "Quédanos claro que non queremos tres ou catro candidaturas", insisten. Os propósitos e condicións son claras: "a aposta pola defensa dos sectores públicos, a creación e cumprimento de códigos éticos, as primarias como método de elección de representantes, a transparencia na xestión, a participación cidadá na toma de decisións e a igualdade entre as persoas". Agora, os representantes das mareas que acudiron á xuntanza trasladarán as conclusións ás súas respectivas asembleas e os movementos cidadáns quedan xa emprazados a unha nova xuntanza na segunda semana de setembro. Antes levarase a cabo a creación dun grupo de traballo aberto á participación da xente das plataformas, que comezará a traballar antes do mes de setembro "para a preparación de vindeiros encontros, recalcando a necesidade de que as candidaturas nomeen a unha persoa para que participe na xestión". O Encontro Cidadán por unha Marea e o Banquete de Conxo 2.0 Antes, moitos deles participarán no encontro que o vindeiro 22 convocou o Encontro Cidadán por unha Marea Galega, así como no do día seguinte, impulsado polos promotores da manifestación unitaria do 25X. "O que buscamos é consensuar as nosas propostas, para nada supón unha maior fragmentación entre os actores que pulan pola confluencia, senón todo o contrario", engaden fontes das plataformas municipalistas. "O Encontro Cidadán e o Banquete de Conxo non son excluíntes ao proceso das mareas, deben conxugarse porque o obxectivo é similar" "Os dous encontros formulados ao longo do mes de agosto, tanto o do día 22 co Encontro Cidadán por unha Marea Galega como o do 23 co Banquete de Conxo 2.0, non son excluíntes ao proceso aberto polas mareas cidadás. Pola contra deben conxugarse, xa que consideramos que o obxectivo perseguido é similar.", din. Ademais, as mareas cidadás tamén teñen claro que o impulso que lle dean as exitosas candidaturas municipais á confluencia pode ser clave para tratar de superar os atrancos que poida poñer algunha formación política. Segundo indican, o feito de que representantes sen militancia -ou con militancia pero conscientes de que hai que subordinala a un consenso- pulen polos acordos e insistan na fórmula exitosa do 24M debe ser fundamental para evitar as reticencias que poidan xurdir desde outros colectivos.


Summary: A OMS ve "posíbel" afrontar as novas variantes que virán sen a necesidade de implantar medidas restritivas como as actuais.

O director da Oficina Rexional para Europa da Organización Mundial da Saúde (OMS), Hans Kluge, apuntou esta quinta feira que o continente ten "unha oportunidade para tomar o control da transmisión" da Covid-19 debido á "unha gran inmunidade derivada da vacina e natural por parte de Ómicron, unha pausa estacional favorábel ao saír do inverno e a menor gravidade de Ómicron". "Este contexto, que non vivimos até o de agora nesta pandemia, déixanos a posibilidade dun longo período de tranquilidade e un nivel de defensa da poboación moito maior ante calquera gromo, mesmo cunha variante máis virulenta", explicou en rolda de prensa. Así, resaltou que este período de maior protección debe ser visto como un "cesamento do fogo" que "podería traernos unha paz duradeira", sempre que se sigan administrando as doses de reforzo, se manteña a responsabilidade individual e se intensifique "a vixilancia para detectar novas variantes". Para Kluge, é "posíbel" responder as "novas variantes que inevitabelmente xurdirán" sen volver instalar o tipo de medidas disruptivas que precisabamos antes. "A máxima prioridade é levar todos os países a un nivel de protección que lles permita aproveitar esta oportunidade e mirar cara adiante, cara a días máis estábeis", destacou. Con todo, lembrou que se necesita "un aumento drástico e inflexíbel da repartición de vacinas a través das fronteiras". "Non podemos aceptar a desigualdade en materia de vacinas nin un día máis: as vacinas deben ser para todos, no recuncho máis remoto da nosa vasta rexión e máis aló", concluíu. Novo récord de incidencia mundial Sexa como for, Kluge alertou de que Europa rexistrou doce millóns de novos casos de Covid-19 a semana pasada, a maior incidencia semanal de positivos desde o inicio da pandemia, debido á variante Ómicron. Estas cifras supoñen que 30% de todos os casos desde decembro de 2019 notificáronse en 2022. En total, até a data actual notificáronse case 150 millóns de positivos en Europa e Asia Central. Kluge avisou de que as hospitalizacións "seguen en aumento, principalmente nos países cunha menor aceptación da vacinación nas poboacións vulnerábeis", aínda que este incremento "non é tan rápido como a taxa de incidencia de casos, e en xeral os ingresos en coidados intensivos non aumentaron significativamente". Como boas noticias, o máximo representante da OMS en Europa celebrou que, "polo de agora, o número de mortes en toda a rexión comeza estabilizarse".


Summary: Esta cuarta feira rexistraron unha proposta para reformar o regulamento da Cámara de modo que permita a tradución simultánea de todas as intervencións e textos presentados.

Representantes de BNG, ERC, PDeCAT, Junts, CUP, EH Bildu, PNV, Compromís, Más País e Unidas Podemos rexistraron esta cuarta feira no Congreso unha proposición de reforma do regulamento da Cámara Baixa, á que tivo acceso Nós Diario, no que atinxe ao uso das linguas oficiais. En concreto, as e os deputados propoñen modificar o artigo 6 dese texto para que recolla o "dereito de intervir nas sesións do Pleno do Congreso e das Comisións en calquera das linguas oficiais e recoñecidas estatutariamente nas súas Comunidades Autónomas". De forma paralela, avogan por introducir unha disposición final sexta que instaría os servizos da Cámara Baixa a "proceder á tradución ao castelán dos escritos con entrada no Rexistro Xeral e no Rexistro de Comisións presentados en calquera das linguas oficiais". O galego non é lingua para reis: a Cidade da Xustiza, inaugurada cunha placa en castelán Aliás, eses escritos deberían publicarse no Boletín Oficial das Cortes Xerais "cando menos na lingua de presentación e en castelán". Os servizos do Congreso tamén procederán "á tradución simultánea a todas as linguas oficiais [...] das intervencións realizadas nas sesións do Pleno do Congreso e das Comisións". A lingua, unha cuestión polémica O uso de linguas distintas ao castelán nas Cortes foi obxecto de polémica nos últimos anos. Así, nunha sesión plenaria decorrida en 2013, o daquela deputado de ERC Joan Tardà foi expulsado da tribuna polo entón presidente do Congreso, Jesús Posada (PP), por intervir en catalán. Mais esta proposta requiriría para saír adiante o voto favorábel do PSOE, que fechou a porta o pasado ano ás linguas oficiais no Congreso alegando que o castelán é o "único idioma recoñecido en todo o Estado". No Senado, porén, os socialistas apoiaron a tramitación dunha iniciativa de Junts para universalizar o uso na Cámara de galego, castelán e euskera, un uso que xa está recoñecido para os debates de mocións no pleno, dado que é o instrumento de representación territorial.


Summary: As rúas da Coruña volveron na mañá do sábado ao 1916, con Amparo López Jean, María Miramontes, Antón Vilar Ponte e outros membros das Irmandades de Fala. Un roteiro teatralizado organizado polo BNG serviu para celebrar o centenario da creación das Irmandades e da eclosión do nacionalismo na Galiza.

A Coruña regresou na mañá do sábado aos tempos das Irmandades da Fala. Non faltaron Amparo López Jean, María Miramontes, Manuel Murguía, Eduardo Pondal, Ánxel Casal, Lois Peña Novo, Antón Vilar Ponte e Otero Pedrayo. Tampouco faltou un autobús da época –con bancadas e espazo para o traslado de animais- como os que no seu momento realizaban os traxectos que comunicaban os diversos concellos da comarca coa cidade para asistir ás feiras. O Obelisco, o Teatro Rosalía, a rúa Santiago ou Santo Agostiño foron algunhas das escenas deste roteiro teatralizado Este autobús, que xunto os protagonistas das Irmandades foi o centro de atención nas rúas da Coruña, partiu pasadas as 12h do Obelisco para percorrer os principais espazos vinculados ao xurdimento da organización nacionalista. Algúns destes lugares foron a rúa Santiago, na que fundou a imprenta Nós Ánxel Casal, e onde tiña a súa sede La Voz de Galicia, xornal que publicou o manifesto que deu lugar ao nacemento das Irmandades, ou o Teatro Rosalía, que acollía as representacións teatrais dos cadros de declamación. Tamén se saudaron as figuras de Álvaro Cebreiro e de Manuel Murguía nas proximidades da casa deste último. A actividade lúdica organizada polo Bloque, na que non faltou a música, finalizou coa interpretación do himno galego a saxofón, como mostra da vangarda do momento e de expresións artísticas novas para entón. O BNG, herdeiro das Irmandades No acto da mañá do sábado participou, entre outras, a portavoz nacional do BNG, Ana Pontón, quen reivindicou o nacemento das Irmandades "como presente e futuro, pois temos o convencemento de que o nacionalismo é vital para que Galiza teña un futuro cheo de prosperidade". Pontón: "A situación actual reforza a necesidade do nacionalismo" Ana Pontón asegurou que a situación actual reforza a necesidade do nacionalismo, "sobre todo despois de ver o que pasou durante estes catro meses, onde tivemos unha Galiza muda e anónima". Apelou a que nas eleccións xerais Galiza poida ter unha "voz propia que defenda os seus intereses e para que os problemas do pobo galego teñan solucións". Con esta actividade, que suscitou o interese das persoas que transitaban o centro da Coruña, o BNG erixiuse como "lexítimo herdeiro das Irmandades da Fala".


Summary: Acordo histórico no sector do libro: a Asociación de Escritoras e Escritores en Lingua Galega (AELG), a Asociación Galega de Editores (AGE) e a Federación de Librarías de Galicia veñen de convocar a Gala do Libro Galego 2016, onde conflúen todos premios até o momento convocados por separado.

Desde hai anos viñan convocándose os premios literarios da AELG coa súa Gala das Letras, a Noite da edición en Galicia da AGE e mais os Premios Irmandade do Libro da Federación de Librarías de Galicia. A partir de agora todos estes galardóns desaparecen para transformarse nuns únicos premios literarios co libro galego como protagonista principal, convocados de forma conxunta polas tres organizacións. O nome escollido é Gala do Libro Galego. Estes galardóns nacen co obxecto de recoñecer a excelencia do traballo literario realizado no ámbito editorial ao longo do ano 2015 en Galicia, e faranse públicos no transcurso da Gala do Libro Galego 2016, que se celebrará o 14 de maio do próximo ano. Alí entregaranse as distincións nas seguintes catorce categorías: ensaio, narrativa, infantil e xuvenil, libro ilustrado, iniciativa bibliográfica, tradución, poesía, teatro, iniciativa cultural ou fomento da lectura, proxecto literario na rede, xornalismo cultural, escritor galego universal, premio honorífico á libraría e á editora.


Summary: A AGPXC critica a "predominancia do Xacobeo 21 como eixo transversal do feito cultural galego" e A Colectiva denuncia que "estas medidas protexen fundamentalmente á industria cultural e á turística deixando de lado a materia prima do ámbito artístico, as e os artistas"

O pasado martes a Xunta deu a coñecer un Plan de Reactivación dos sectores cultural e turístico cun conxunto de 50 medidas "para fomentar o emprego, xerar liquidez e reactivar o consumo". O Goberno galego recibira duras críticas das principais entidades profesionais do sector cultural, por non responder á súa demanda de accións para facer fronte á grave crise que atravesa este ámbito.A Xunta espera que "a convocatoria do Ano Santo funcione como ferramenta de estímulo da actividade e do consumo para impulsar así ás industrias cultural e turística"O Plan presentado polo Goberno galego facía fincapé, especialmente, na importancia da celebración do Xacobeo no ano 2021, esperando que "a convocatoria do Ano Santo funcione como ferramenta de estímulo da actividade e do consumo para impulsar así ás industrias cultural e turística". "Será un Xacobeo distinto do que tiñamos previsto; será un Xacobeo moito máis imaxinativo, moito máis complexo, probablemente, pero o noso obxectivo é acertar" afirmou Núñez Feijóo. No seu conxunto o plan recollía un investimento de 27 millóns de euros; 11 dedicados á actividade turística, 10,6 millóns ao sector cultural e 5,1 millóns a medidas transversais enmarcadas no Xacobeo 2021.A AGPXC critica a "predominancia do Xacobeo 21 como eixo transversal do feito cultural galego"Porén, varias entidades profesionais do sector da cultura recibiron con críticas o plan, sinalando distintas eivas e demandando á Xunta modificacións nesta iniciativa. É o caso da Asociación Galega de Profesionais da Xestión Cultural (AGPXC), que difundiu un comunicado no que denuncia a "falta de concreción" do plan, sinalando que a proposta "non especifica en que prazos ou de que modo será aplicada, nin de que xeito se van a atender ás necesidades urxentes provocadas pola Covid-19". A AGPXC critica, así mesmo, a "falta dunha maior participación da CRTVG como fonte de apoio e investimento no sector cultural galego" e a "predominancia do Xacobeo 21 como eixo transversal do feito cultural galego". De igual xeito, alerta da "falta de información sobre a adaptación do orzamento de 2020 da Cidade da Cultura á nova realidade para que as súas actividades teñan tamén unha repercusión directa na economía do sector profesional da cultura galega". E, finalmente, atopa unha "falta de protección aos sectores non exclusivamente dirixidos á produción e o consumo e, en xeral, ao sector profesional tan fondamente precarizado, na súa maioría pequenas PEMES e autónomas"."Estas medidas protexen fundamentalmente á industria cultural e á turística deixando de lado a materia prima do ámbito artístico, as e os artistas", sinala A ColectivaPola súa banda, tamén a Asociación Profesional de Artistas de Galicia (A Colectiva) criticou as medidas dirixidas ao ámbito das artes plásticas. "Estas medidas protexen fundamentalmente á industria cultural e á turística deixando de lado a materia prima do ámbito artístico, as e os artistas", sinala a entidade, que acusa ao plan de ser "pouco preciso".A asociación denuncia que "non aparece ningún tipo de apoio para cooperativas formadas por artistas, artistas autónomos ou asociacións de artistas". E, así mesmo, subliña que "o requisito de rango de idade para poder competir ou optar a unha axuda para produción de proxectos ou compra de obra é, nestes momentos, un despropósito e roza a falta de respecto cara o traballo das e dos artistas visuais residentes en Galicia". "As e os artistas, de todas as idades, estanse vendo afectados polas circunstancias derivadas do COVID-19", engade.Guionistas e realizadores/as afirman que o plan de reactivación que propón a Xunta "pode estar cargado de boas intencións pero non dá respostas concretas a necesidades concretas"Tamén chegaron críticas por parte de guionistas e realizadores e realizadoras. AGAG (Asociación Sindical Galega de Guionistas) e CREA (Asociación Galega de profesionais da Dirección e Realización) difundiron un comunicado conxunto no que afirman que o plan de reactivación que propón a Xunta "pode estar cargado de boas intencións pero non dá respostas concretas a necesidades concretas". As dúas entidades critican que o Goberno galego non se reuniu cos guionistas "parte esencial e indispensable deste proceso" e tampouco con técnicos, directores, realizadores nin intérpretes "para afrontar os protocolos de seguridade das rodaxes ou para enfocar as axudas que o colectivo, máis aló de produtoras e empresarios, precise".AGAG e CREA lembran que entre os colectivos máis prexudicados e precarizados están os traballadores e traballadoras do audiovisual: técnicos e técnicas, actores e actrices, guionistas ou realizadores e realizadoras que "son na súa maioría autónomos ou traballan con contratos por obra". Un persoal que carece de "rede de seguridade" e que non ten opción a ERTE, "autónomos que viron a súa facturación minguada ou, directamente, profesionais que ven que ese novo proxecto que esperaban nunca chega", din.


Summary: O sinistro produciuse ao se soltar unha peza da máquina coa que traballaban na central térmica, que bateu nos tres operarios. A media neste 2015 da sinistralidade laboral é un accidente mortal por semana.

Un operario faleceu e dous resultaron feridos con diversos traumatismos ao ser golpeados pola peza dunha máquina coa que estaban traballando na central térmica das Pontes, nun sinistro laboral que aconteceu sobre as tres da madrugada. Até o lugar dos feitos desprazáronse dúas ambulancias asistenciais e unha medicalizada, así como un médico do Punto de Atención Continuada (PAC) da zona. Malia as manobras de renovación, M.A.M.O., de 55 anos, faleceu. Mentres, os dous traballadores feridos, J.L.M., de 58 anos, e J.M.P.A., de 42, foron trasladados en ambulancia ao Hospital Arquitecto Marcide de Ferrol. No primeiro trimestre de 2015 en Galiza morreron 13 persoas en accidentes laborais e producíronse 83 accidentes de carácter grave.


Summary: Un particular interpuxo un recurso de casación no Alto Tribunal contra o decreto 61/2009 da Xunta de Galicia, que declaraba a vivenda de Alfonso Daniel Rodríguez Castelao como Ben de Interese Cultural (BIC). A sentenza é firme e as costas son para o recorrente

O 25 de marzo de 2009 o Diario Oficial de Galicia (DOG) publicou o decreto 61/2009 polo que se declaraba ben de interese cultural, coa categoría de sitio histórico, a casa familiar de Alfonso Daniel Rodríguez Castelao na vila de Rianxo. O decreto estableceu un perímetro de protección entre a intersección do Canellón do Xudeu e a Rúa de Abaixo. Un particular, que se identificou como propietario da vivenda, interpuxo unha demanda no Tribunal Superior de Xustiza de Galicia. A sentenza foi desestimada mais decidiu recorrer ao Tribunal Supremo. O máximo organismo xudicial do Estado vén de desestimar, en sentenza firme, a demanda do particular. A casa de Castelao é BIC e a súa condición de sitio histórico non vulnera a propiedade privada. O recorrente estimaba que o interese privado" quedaba afectado "como consecuencia da declaración", ao ter que abrir a casa "que constitúe a vivenda habitual do recorrente ao público". O recorrente, propietario da "casa familiar de Leopoldo", apuntou que "a entrada representaría para calquera propietario uns gastos altamente custosos, pois fará falta contratar unha persoa que, durante os días que permaneza aberto, controle a entrada da xente, por unha banda, e pola outra, ter uns seguros para os accidentes que poidan producirse que cubran tanto os gastos materiais, como os persoais que se poidan producir", fundamentou no recurso. A Lei de Patrimonio Non obstante, para o Supremo "estas razóns non cabe dúbida que están a apuntar a uns evidentes prexuízos de carácter hipotético que, no seu caso, algúns deles, poderían valorarse no momento en que pola Administración autonómica se fixase o horario, o calendario, a forma e o sistema en que os cidadáns poidan realizar as visitas". Para iso existe, considera o TS, a Lei do Patrimonio Cultural de Galicia. "En definitiva non poden considerarse nin uns prexuízos actualizados, nin tampouco, actualizables", apunta. Ademais devanditos hipotéticos danos patrimoniais, como lembra o letrado da Xunta, "sempre atoparían suficientes mecanismos resarcitorios a cargo da Administración galega". "A declaración BIC non implica que os intereses que defende o recorrente non sexan tamén dignos de consideración" Para o Supremo a prevalencia do interese público, "identificado nos deberes que son consecuencia legal á declaración do ben como patrimonio cultural de Galicia", non implica que os intereses que defende o recorrente non sexan tamén dignos de consideración e protección. Pero é a Lei de Patrimonio quen se faría cargo. Por iso, e de maneira firme, o recurso foi desestimado.


Summary: Movementos de tropas serbias na fronteira, mentres que a KFOR anunciou que intensificará a actividade patrulleira.

A misión da OTAN en Kosovo (KFOR) informou esta segunda feira dun incremento nas súas actividades patrulleiras en todo o territorio, incluíndo o norte, que está a ser escenario de tensións entre Kosovo e Serbia pola política de matrículas dos coches. A última crise entre Belgrado e Pristina vén das friccións polos controis policiais kosovares, en cumprimento da norma de retirar as matrículas serbias dos vehículos que ingresan ao enclave e instalar unhas placas temporais kosovares. A medida aplícase en reciprocidade por outra acción similar serbia. A disputa foi aumentando a tensión nas últimas semanas, mesmo con bloqueos de estradas e ataques aos postos de control kosovares. A KFOR é a misión máis lonxeva da OTAN e conta tamén coa apoio da UE. Permanece no territorio kosovar, que Serbia considera unha provincia propia, desde a intervención militar da Alianza Atlántica a finais da década de 1990. O seu obxectivo é garantir a seguridade das comunidades que habitan a zona, a maioría albano-kosovar e a minoría serbo-kosovar. Exército en alerta A decisión da KFOR chega un día despois de que o presidente serbio, Aleksandar Vucic, advertise o secretario xeral da OTAN, Jens Stoltenberg, de que interviría en Kosovo se a poboación serbo-kosovar se ve ameazada. O Exército serbio aumentou o seu nivel de alerta e, segundo informaron os medios locais, varios avións e helicópteros militares sobrevoaron a zona próxima á fronteira. Vucic exixiu a retirada dos corpos especiais da Policía kosovar da fronteira para sentar a negociar, mentres que desde Pristina defenden o despregue despois de que un edificio público ardese e o lanzamento de granadas ─sen estourar─ contra outro.


Summary: Os e as visitantes que cheguen a Galiza destes lugares terán a obrigación de facer a notificación vía web ou teléfono.

A Xunta publicará esta terza feira a listaxe de países e zonas de alta incidencia de coronavirus co obxectivo de que as e os viaxeiros procedentes destes lugares que cheguen a Galiza comuniquen con carácter obrigatorio os seus datos de contacto. Segundo trasladaron fontes da Consellería de Sanidade a Europa Press, esta orde publicarase esta terza no Diario Oficial de Galiza (DOG), despois de que a medida fose avanzada a pasada semana polo presidente da xunta en rolda de prensa. As e os viaxeiros que cheguen a Galiza procedentes de zonas de alta incidencia de coronavirus, xa sexa doutras comunidades ou do estranxeiro, deberán notificar "con carácter obrigatorio" os seus datos de contacto e tempo de estancia. Así, as e os viaxeiros deberán notificar á Comunidade galega a súa viaxe a través do teléfono de atención do coronavirus (881 00 20 21) ou da web (coronavirus.sergas.gal). Contarán cun prazo máximo de 24 horas para facer a comunicación desde a súa chegada. Esta listaxe renovarase quincenalmente. Pola súa banda, os establecementos de aloxamento turístico estarán obrigados a informar desta medida aos seus clientes, da emsma forma que as axencias de viaxe, operadores turísticos e compañías de transporte aéreo, marítimo ou terrestre. Tamén deberán facelo as empresas que trasladen a Galiza traballadores por motivos laborais. A todos os viaxeiros er viaxeiras facilitaráselles un contacto por se teñen algunha sintomatoloxía. Os residentes a través do seu médico de cabeceira e os fóraneos mediante o número de atención do coronavirus.


Summary: Anuncia que deixa a presidencia do PP "porque é o mellor para min e o mellor para o partido, o mellor para España". Puro Raxoi até na despedida. "Estarei ás ordes de quen elixades", díxolles aos integrantes do Comité Executivo. Unha clarísima alusión a Aznar, o ex líder que o elixiu dixitalmente e que agora asesora a Ciudadanos. Raxoi anunciou un congreso extraordinario para escoller o novo líder. Feixóo está en todas as apostas, mais non é desbotábel que se abra paso outra opción, con Ana Pastor como referente alternativo.

Non era o previsíbel, mais Raxoi quixo dar a surpresa no seu último acto político grande, o seu discurso perante o Comité Executivo da formación conservadora. Derrocado da Moncloa por unha moción de censura formulada polo PSOE e propulsada cos votos soberanistas, os marianólogos apostaban en que Raxoi se mantería no cargo para pilotar a transición. Até había quen especulaba con que puidese tentar un retorno á Moncloa. Non foi así. Anunciou unha "pronta celebración dunha Xunta Nacional" para abrir o proceso conducente á realización dun Congreso Extraordinario do partido que elixa a persoa que lle dará o relevo. Presidente do PP desde 2004, Raxoi debullou na súa intervención os seus 37 anos no partido conservador, anos en que "o servín desde multitude de cargos, desde concelleiro en Pontevedra até presidente do goberno de España". Enfatizou que non se postulou para ningún deles, senón que sempre foi chamado pola organización para ocupalos. "Hei seguir con vós. Non imaxino a miña vida fóra do PP. Non vou deixar o carnet. Alí onde me atope hei estar convosco, á orde de quen escollades", afirmou. As palabras de Raxoi -emitidas cun considerábel auto-control emocional- provocaron unha fechada e longa ovación que o aínda líder do partido tentou apagar en varias ocasións até que os aplausos foron remetindo. A súa decisión "é o mellor para o PP e para min. Tamén para España. O demais non importa nada", recapitulou.


Summary: O líder do PP afonda na liña máis dura e belixerante da dereita española.

Pablo Casado insiste en que se aplique a Lei de Partidos e este domingo demandou que se suspenda o financiamento a aquelas formacións políticas que teñan líderes procesados por rebelión e sedición, en referencia a ERC e PDACat. Díxoo nun acto do PP en Euskadi, onde afirmou que "os rapaces da gasolina de Arzalluz son agora os da pintura amarela", equiparando protestos e accións de sectores do independentismo catalán coa kale borroka en Euskal Herria na década dos 90. Casado acusou Pedro Sánchez de ser "un títere dos independentistas" para seguir na Moncloa e acusou o presidente español de "intentar negociar unha sorte de impunidade" para membros de ETA para lograr a "abstención necesaria" de EH Bildu para sacar adiante os orzamentos. As referencias a unha aplicación dura do 155 en Catalunya e á Lei de Partidos son unha constante nos discursos do líder do PP español. Hai uns días instou o goberno español a poñer en marcha o procedemento para ilegalizar Arran (organización xuvenil da esquerda independentista catalá) e os CDR.


Summary: Por amparar a vulneración de dereitos lingüísticos.

A Mesa pola Normalización Lingüística convoca unha concentración para esta cuarta feira, 18 de outubro, ás 11:30 en Compostela, para solicitar a dimisión da Valedora do pobo por "amparar a vulneración dos dereitos lingüísticos polo uso do galego". A valedora do Pobo actúa nas cuestións relacionadas coa lingua galega cunha visión ideolóxica e sectaria que impiden que continúe no seu cargo un minuto máis". A Mesa afirma que desde a súa chegada ao cargo, Milagros Otero ten recibido ducias de casos de vulneración dos dereitos lingüísticos polo uso do galego. "En todos os casos, os expedientes e investigacións abertas terminan xustificando as actitudes contra o galego e nalgúns indo máis alá que a propia administración". Pon exemplos: a queixa presentada pola CIG Ensino e A Mesa en relación coa redución do horario en galego coa Lomce que aínda é máis que o xa limitado polo Decreto de plurilingüísmo; o da nena de 9 anos que sufriu abuso de autoridade por empregar a forma Galiza nunha redacción; ou no caso dos sinais de tránsito de Gondomar advertindo de que a toponimia debe estar en castelán obviando que segundo a Lei de normalización lingüísitica, a única forma legal é a galega. A isto engádense actuacións como a petición da valedora da edición en castelán da cartilla de vacinas. "Segundo a lei que regula a institución, a súa función debe ser velar polo exercicio dos dereitos fundamentais e as liberdades, mais actúa como se o dereito ao uso pleno e libre do galego non existir ou non fose merecente de facelo. A valedora do Pobo actúa nas cuestións relacionadas coa lingua galega cunha visión ideolóxica e sectaria que impiden que continúe no seu cargo un minuto máis".


Summary: Hai case 100 anos os dous principais equipos galegos conformaron unha selección galega que se exhibiu en Lisboa

O 29 de xuño de 1930 a selección galega de fútbol volvía á acción contra un rival moi especial: un combinado cos mellores xogadores lisboetas, para disputar un encontro en terras lusas, sendo o que a prensa da época denominou como o 'III Lisboa-Galiza'. Disputado no Campo Grande, onde o Sporting de Portugal xogaba os seus partidos por aquel entón, a Irmandiña presentou un equipo de gran nivel, integrado por Isidro, Jiménez, Hermida, Pareditas, Vega, Fariña, Reigosa, Losada, Chacho, Hilario e Polo, que tiveron en fronte Roquete, Pinho, Jorge Vieira, Aníbal José, Oliveira, César, Abrantes Mendes, Jorge Tavares, Silva Marques, Valentim e Cervantes. Ás 17 horas o balón botaba a rodar, comezando de modo inmellorábel para os intereses galegos, pois no minuto 25 xa gañaba 0-2, con senllos tantos de Losada. Non obstante, antes do tempo de descanso a selección de Lisboa empataba o partido con goles de Tavares, primeiro, e Cervantes, despois, no medio dunha gran polémica arbitral. Tanto é así que a propia prensa local recoñecía que os seus xogadores se viran beneficiados da arbitraxe do portugués Diego Ferreira, e que polo menos o tanto de Cervantes era "dubidoso". Na segunda parte consolidouse a tendencia anteriormente descrita, e os lusos confirmaron a súa vitoria con dous tantos máis, materializados por Tavares e Valentim. Con todo, a imaxe deixada polo combinado do país, nesta ocasión conformado unicamente por xogadores do Celta e do Deportivo, foi inmellorábel, merecendo cualificativos entre os cronistas da época de "equipo poderosos" e destacando xogadores como Losada ou Hilario como "elementos de innegábel valor".


Summary: O bombeiro vasco Ignacio Robles negouse a participar, o 13 de marzo de 2017, nun operativo de seguridade no porto de Bilbo. Non quería facer parte das manobras que posibilitaban o envío a Arabia Saudí de armas fabricadas en Euskadi. Dese acto de desobediencia naceu A guerra comeza aquí, documental de Joseba Sanz que abre a edición número 17 do festival de cinema euroárabe Amal, en Compostela.

As proxeccións serán do 21 ao 25 de outubro no Teatro Principal, en sesións ás oito do serán e ás dez da noite. Cinco filmes documentais e cinco de ficción conforman o programa proposto pola Fundación Araguaney-Ponte de Culturas e dirixido polo seu presidente, Ghaleb Jabier Martínez. "Durante 17 longos invernos, rimos, choramos, soñamos xuntos e xuntas a través do cine", afirma Martínez na Carta do Director do certame. Entre os documentais atópanse Sky and Ground (22 de outubro), de Tayla Tibbon e Joshua Bennett, que conta a viaxe clandestina dunha familia de refuxiadas curda; Hamada (23 de outubro), do galego Eloy Domínguez e rodada nos campamentos de refuxiados saharahuís; Soufra (24 de outubro), de Thomas Morgan, nun campamento de refuxiadas palestinas no Líbano; e Renault 12 (25 de outubro), de Mohamed El Khatib, sobre o traxecto dun home en Marrocos para recoller a súa herdanza. As longametraxes de ficción comezan con Look at me (22 de outubro), do tunecino Nejib Belkadhi. Nos seguintes días pasaranse Yomeddine (23 de outubro), do exipcio Abu Bakr Shawky; Mafak (24 de outubro), do palestino Bassam Jarbawi; e Capharnaüm (25 de outubro), da libanesa Nadine Labaki.


Summary: Acusa os líderes do independentismo de sedición e malversación.

A Avogacía do Estado xa presentou o seu escrito de acusación contra os líderes do proceso independentista en Catalunya. Este organismo vencellado ao Ministerio de Xustiza considéraos responsábeis de delitos de sedición e malversación, non de rebelión, e pide para eles penas de cárcere de até 12 anos. Concretamente, as penas que demanda a Avogacía do Estado son: Oriol Junqueras: 12 anos de prisión Jordi Turull, Raül Romeva, Joaquim Forn, Dolors Bassa e Josep Rull: 11 anos Carme Forcadell: 10 anos Jordi Sànchez e Jordi Cuixart: 8 anos. Meritxell Borràs, Carles Mundó e Santi Vila: 7 anos Multas para Mireya Boya (CUP) e os membros da Mesa do Parlament.


Summary: Recibir unha segunda dose doutra vacina ou ficar sen segunda inxección.

A decisión de suspender a vacina AstraZeneca para as persoas de menos de 60 anos colleu por sorpresa a poboación mais preocupa especialmente naquelas persoas que xa recibiron a primeira dose desta vacina. O estado español adquiriu 12.232.200 doses desta vacina, aínda que por agora recibíronse e entregado ás comunidades autónomas 3.232.200 dose, das cales se administraron 2.154.772. Ademais, 2.154.675 persoas recibiron polo menos unha dose e apenas 97 as dúas. Así pois, miles de galegos e galegas xa foron inxectados coa primeira dose de AstraZeneca. E que pasa agora? Pois o Ministerio de Sanidade baralla dous escenarios: inocular a segunda dose cunha vacina diferente ou manter cunha única dose, pois ten 70% de eficacia A ministra de Sanidade, Carolina Darias, pediu "tranquilidade" á poboación, especialmente ás persoas menores de 60 anos ás que se lle administrou unha dose da vacina contra o coronavirus desenvolta por AstraZeneca, porque "hai tempo" para poder adoptar a "mellor decisión" sobre como inocular a segunda dose. "Tranquilidade" Darias pronunciouse así durante unha visita a Base Aérea de Torrexón de Ardoz (Madrid) e despois de que o pleno do Consello Interterritorial do Sistema Nacional de Saúde ( CISNS) decidise suspender a vacinación con esta vacina nas persoas menores de 60 anos, tras o novo informe da Axencia Europea do Medicamento (EMA, polas súas siglas en inglés) que sinalaba que existe unha "posíbel relación" entre esta vacina e os coágulos sanguíneos con niveis baixos de plaquetas. "Pido tranquilidade coa segunda dose porque hai tempo. Até principios de maio non se vai a producir o intervalo entre a primeira e a segunda, polo que estamos a traballar no marco europeo e no relatorio de vacinas para ver que posibilidades hai", sinalou a ministra.


Summary: O semanario en papel Sermos Galiza volta ás rúas unha cuarta feira máis. A partir da noitiña da cuarta feira estará dispoñíbel na loxa.

O número 358 do Sermos Galiza en papel chega ás rúas e faino cun Tema de Primeira do máis actual: co Xacobeo 2021 no horizonte, medra o debate ao redor do impacto do turismo na cidade, na vivenda e nos seus habitantes. Continuamos coa opinión, que leva as sinaturas de Luz Darriba e Mercedes Queixas, e co cadriño de Nacho Hortas. Ademais, Xoán Costa publica unha nova entrega de "A ollo nu". Sociedade abre cunha reportaxe sobre a posíbel indemnización á familia Franco de prosperar a demanda presentada polo Estado e cunha información sobre o desmantelamento do encoro de Pé de Viña. "Feiraco, 50 anos coa mirada no futuro" é a reportaxe que protagoniza a sección sobre economía. As últimas novidades sobre En Marea e sobre Compromiso por Galicia e mais o painel de portavoces da Deputación de Lugo completan a sección Política. En Internacional publicamos a entrevista con Floren Aoiz e en Cultura, facemos unha radiografía sobre o estado de saúde do jazz na Galiza e conversamos co director de cinema e xornalista Alberte Mera sobre o proxecto que levará a Moncho Reboiras á pantalla. 40 datas que fizeram a História da Galiza é o libro sobre o que se debruza esta semana Mario Regueira, en tanto que Andrés Castro analiza o filme Glass. A historia de Margarita López centra unha nova entrega da sección "De memoria". Ademais, o Caderno de Verán desta semana recolle unha reportaxe sobre as feiras de artesanía; o relato do escritor vasco Harkaitz Cano (traducido por Isaac Rubín) –que se enmarca na sección "Un verán en Galeusca", iniciativa de Sermos Galiza, Berria e Vilaweb–; información sobre o Revenidas e as lembranzas de verán de Davide Salvado. Un paseo pola costa de Valdoviño e o selfie con Aser Álvarez completan un caderno onde non falta o Petisco de Letras. En breve, o semanario estará dispoñíbel na loxa e a partir da quinta feira, nos quiosques e puntos de venda habituais.


Summary: A prensa internacional xa fala abertamente da posibilidade dun rescate do Estado español como 'país' e non só do seu sistema financeiro. The Guardian mesmo pon cifra a ese rescate: 300.000 millóns de euros

O que comezou como un rescate do sistema financeiro español, co compromiso de achegar 100.000 millóns de euros, non calmou aos mercados. A medida que a prima de risco segue desbocada por riba dos 600 puntos basicos (niveis nos que outros países foron rescatados) e que as medidas adoptadas polo goberno español semellan non surtir efecto, cobra forza o temor de que o Estado español pida un rescate soberano. O xornal británico The Guardian mesmo cifra a cantidade dese rescate: 300.000 millóns de euros. Outros medios elevan a cifra a 400.000 millóns. A xuntanza que esta mesma noite manterán os ministros de Economía español e alemán non fai máis que alentar ese temor a un rescate, se ben ambos negaron que a xuntanza sexa para tratar ese tema. Desde Alemania, nos últimos días, son xa varias as mensaxes que apoian ao Estado español e alaban as políticas de recortes de Rajoy, sinalando que axudarán a calmar aos mercados. Mais, polo de agora, non sucedeu tal. E os mercados siguen, día tras día, mostrando a súa desconfianza sobre a economía española. "Estamos peor que Irlanda" O propio exgobernador do Banco de España, Miguel Fernández Ordóñez, vénd e afirmar na súa comparecencia na comisión do Congreso que estudaa crise financeira e o caso Bankia que "estamos peor que Irlanda", país que foi intervido en 2010.


Summary: A hostalaría galega estima en 1.939 os millóns de euros que deixou de gañar pola Covid-19 e as súas restricións malia que haxa momentos puntuais de moita afluencia aos negocios.

O empresariado da hostalaría na Galiza estima que perdeu perto de 2.000 millóns de euros na facturación debido aos efectos da Covid-19. Así o manifestou esta terza feira, 21 de decembro, ao darse a coñecer o anuario 2021 da entidade Hostalaría de España. O informe amosa os principais datos do sector, quer a nivel estatal, quer por territorios en 2020 e analiza tamén 2021 ao tempo que fai unha aposta do que pode acontecer ao longo de 2022. Así, alude a unha cantidade de 1.939 millóns de euros de menos ingresados no país pola pandemia. Segundo o estudo, na Galiza bares e restaurantes facturaron 5.103 millóns en 2019, é dicir, un 4,8% da riqueza do territorio. Un ano despois os contratos de traballo -cómpre lembrar que a hostalaría é un dos mercados laborais máis grandes xunto co comercio- quedaron en pouco máis de 60.000 ao ingresar 3.164 millóns. Isto representaría o 3% do PIB galego. O sector contaba antes da crise sanitaria con perto de 21.000 estabelecementos dos cales un 93% correspondía ao subsector de restauración que daba emprego a algo máis de 67.000 persoas, segundo os seus propios datos. Restauración e hospedaxe, en números moi baixos A produción descendeu en 2020 un 38%, e o emprego nos servizos de restauración un 10,2%. Os prezos hostaleiros reduciron a súa taxa interanual nove décimas en 2020 ata un 1,9%, cunha evolución diferente nas dúas ramas de actividade. En restauración a taxa interanual descendeu seis décimas respecto a a do ano anterior, situándose en 2,1%, mentres que no aloxamento foi negativa (-0,4%).


A aparición do corpo sen vida de Diana Quer o pasado 31 de decembro tras o prendemento e interrogatorios ao seu asasino confeso axitou a actualidade no remate do ano e conmocionou a opinión pública na comarca e tamén no resto do Estado, onde o caso tivo un enorme impacto mediático. Nos primeiros días de 2018 diversos cargos do PP aproveitaron este crime para defender a que fora unha das medidas estrelas da lexislatura de Mariano Rajoy con maioría absoluta, a cadea perpetua revisable. O que inicialmente se reduciu a unhas poucas declaracións e frases en redes sociais de cargos intermedios do partido vaise traducir agora na presentación de mocións ao respecto en todos os concellos. Despois de que o pasado outubro o Congreso dos Deputados evidenciase, coa aprobación dunha iniciativa do PNV, que existe unha maioría parlamentaria contraria á denominada "prisión permanente revisable", os conservadores dispóñense a intensificar o ataque ás forzas políticas que a rexeitan apoiándose no asasinato da moza madrileña desaparecida na Pobra do Caramiñal en agosto de 2016. O albo da operación son as forzas de esquerda e soberanistas, pero tamén Ciudadanos, formación que se abstivo na devandita votación e na que algúns dos seus dirixentes, como a deputada Patricia Reyes, consideran este tipo de encarceramento indefinido como "demagoxia punitiva". Unha votación do pasado outono confirmou a existencia dunha maioría parlamentaria contraria á prisión permanente revisable e os populares empregan este crime para atacar as forzas políticas que apostan por derrogala O anuncio de que o PP se dispón a forzar votacións nos plenos municipais para axitar a vixencia da prisión permanente realizouno este martes o coordinador xeral do partido, Fernando Martínez-Maillo. No marco dunha "xuntanza de coordinación" previa á Xunta Directiva da formación, confirmou que "imos presentar a través dos nosos grupos municipais en todos os concellos unha moción de apoio á prisión permanente revisable". "Agardamos que o resto de partidos reflexionen e se manteña en España unha condena necesaria para os casos máis graves, que existe noutros países europeos, que respecta os dereitos humanos e que foi avalada polo Consello de Estado", dixo. Outro dos cargos do PP que confirmou o anuncio foi Javier Arenas, na actualidade senador e vicesecretario de política autonómica e local do partido. "Presentaremos en todos os concellos unha moción para defender a prisión permanente revisable ante casos de extrema gravidade". "Debe manterse no noso ordenamento xurídico como en moitos países da UE", agregou o veterano dirixente". Tras este anuncio regresaron tamén as intervencións doutros membros do PP en apoio da medida e unha das máis belixerantes volveu ser Ana Vázquez Blanco, deputada do PP de Ourense no Congreso que xa protagonizara unha polémica intervención hai escasos días ao considerar "oportunismo político" ligar o asasinato de Diana Quer coa violencia machista. Novamente a través de Twitter, Vázquez Blanco acusou a PSOE, Podemos e Ciudadanos de, coa súa aposta "vergoñenta" por derrogar a prisión permanente revisable, permitiren que "monstros" coma o asasino confeso da moza madrileña "saian de prisión". "Aínda estades a tempo de parar esta inxustiza para tantas vítimas", exclamou. Vergonzoso @Albert_Rivera con @PSOE y @ahorapodemos quieren derogar la #prisionpermanente ...y q monstruos como este y otros salgan de Prisión Todavía estáis a tiempo de parar esta injusticia para tantas víctimas!!#populismopunitivo ? pic.twitter.com/eae0jgC6Go — Ana Vázquez Blanco (@anadebande) 09 xaneiro 2018


Summary: A Deputación de Lugo decidiu plantar cara aos recortes en Servizos Sociais da Xunta de Galiza e fai un requerimento sobre os cartos para Axudas no Fogar que por lei se teñen que computar nos orzamentos. Se non tiver respota recorrerá ao contencioso para evitar, segundo prevén, a perda de 2.000 postos de traballo e que 3.000 persoas fiquen sen Axudas no Fogar.

O Vicepresidente Primeiro e Deputado de Benestar Social, Antonio Veiga Outeiro e máis o Deputado de Cooperación e Asistencia aos Concellos, Juan José Díaz Valiño, denuncian as "claras infraccións legais acometidas polo Partido Popular" tanto nas formas como nos contidos. Segundo as persoas representantes da deputación, o goberno galego infrinxe a Lei de Servizos Sociais ao eliminar o financiamento autonómico das Axudas no Fogar para persoas non recoñecidas como dependentes nos Concellos de menos de 20.000 habitantes. Ao seu ver, está tamén a infrinxir a lei cando co seu "Decretazo obriga ás Deputacións a asumir o financiamento das Axudas no Fogar nos Concellos de menos de 20.000 habitantes". @s deputad@s fixeron relación de datos orzamentarios ao constatar que a institución provincial destinou en 2010 aos concellos 500.000 euros en subvencións para cooperar no financiamento das Axudas ao Fogar e en 2011 incrementou a cantidade cun 20% até os 600.000. Fronte a esta situación, o goberno galego aportou un millón cen mil euros en 2010 e recortou a cantidade no ano seguinte até 450.000, eliminando a partida en 2012. "A Xunta sae moi cara aos lugueses. Pasaron das súas obrigas en Educación e a Deputación tivo que aumentar os seus cartos para Preescolar na Casa; pasaron dos gandeiros e a Deputación tivo que financiar en solitario o Centro de Recría de Gando; pasaron do Hospital de Castro onde Feijóo mentíu á cara aos veciños; e agora vólvennos a pasar a súas responsabilidades nas Axudas no Fogar e sen transferir a partida económica correspondente" anotou o deputado de Cooperación e Asistencia aos Concellos. Porén, desde a Deputación sinalaron que optaron polo requerimento e non polo contencioso contra o Decreto porque queren chegar a acordos respectando as leis e garantir as prestacións á cidadanía. A Xunta de Goberno que se celebrará o venres aprobará a medida e a partir de entón o goberno da Xunta terá un mes para contestar. De non o facer nese tempo, a Deputación recorrerá ao contencioso administrativo. Se non se anular o decreto da Xunta, @s deputad@s calculan que 66 concellos da provincia se verán afectados, unhas 3.000 persoas quedarán sen esa axuda e unhas 2.000 perderán o posto de traballo.


Summary: Continúa a campaña de recollida de sinaturas a nivel comarcal

Unha das zonas rurais onde a atención pediátrica é deficitaria, unha das zonas máis esquecidas de Galicia, é a Costa da Morte. Así o entende o BNG, que vai levar unha moción á Mesa do Parlamento Galego para esixir un compromiso verdadeiro do goberno da Xunta de Galicia. Porque considera que "o PP leva unha década cunha política de recortes na sanidade pública sen precedentes, levando á sanidade a un deterioro tal que está a provocar alarma social sen precedentes". Unha política que provoca graves consecuencias para as familias: "Masificación de consultas, cupos desbordados, redución de profesionais, non substitución, as listas de espera dunha semana, 10 días para o médico de familia, peche de axendas, saturacións, profesionais que ao ter que acudir a algunha urxencia teñen que deixar as súas consultas abandonadas durante horas, PACs ao limite…" Vari@s deputad@s do partido nacionalista definen unha situación que coñecemos de preto: "Dumbría ten pediatra só dous días á semana, Muxía tres días, Corcubión comparte con Cee, a Picota ten un día á semana, xs nenxs de Zás teñen que desprazarse a Vimianzo que ten que atender á zona de Vimianzo e Zás, en Fisterra están sen pediatría desde o 19 de xaneiro até o 19 de febreiro por vacacións do titular que non é substituído". Razóns de sobra para tomar cartas no asunto. Por iso o Grupo Parlamentar do Bloque Nacionalista Galego formula as seguintes preguntas para resposta oral na Comisión 5ª: "Considera o Goberno galego que con estas carencias están ben atendidxs xs nenxs dos concellos da Costa da Morte? "Que vai facer para garantir a axeitada cobertura pediátrica na Costa da Morte? Vai a Xunta cubrir as ausencias dxs profesionais de pediatría? "Ante a escaseza de pediatras existente no conxunto de Galiza, que medidas se están a adoptar para garantir a atención pediátrica para o conxunto da poboación infantil?


Summary: Galicia, mellor sen touradas, censura que a institución que preside Rafael Louzán achegue cartos á promoción dunha "actividade violenta"

Unha das consignas máis frecuentemente repetidas entre os grupos que apoian a celebración de touradas é a sustentabilidade económica destes espectáculos ou, o que é o mesmo, negar que os apoios das Administracións públicas sexan necesarios para que se poidan celebrar en territorios con escasa tradición taurina, caso de Galicia. O colectivo Galicia, mellor sen touradas (GMST) vén de poñer o foco noutra destas achegas, neste caso de case 4.000 euros e procedente da Deputación de Pontevedra, unha institución que vén realizando diversas inxeccións económicas a este tipo de eventos. Neste caso a achega de cartos produciuse a través dun contrato publicitario, ao que a Xunta de Goberno da institución provincial lle deu o seu visto e prace o pasado agosto. Ao carón de tres contratos con emisoras de radio da provincia o gabinete que preside o popular Rafael Louzán aprobou destinar 3.600 euros a "tres páxinas de publicidade na Guía Taurina e no Anuario", todos eles a través do procedemento negociado sen publicidade. "Esta é a fórmula escollida polo señor Louzán para dedicarlle cartos a unha actividade violenta e para burlar a fiscalización do diñeiro público de parte de entidades como esta plataforma", di GMST. "É unha infamia que unha institución pública gaste cartos en dúas publicacións de carácter marxinal por proximidade ideolóxica sobre a tauromaquia" En opinión do colectivo contrario ás touradas supón "unha infamia", aínda máis "en tempos de crise", que unha institución pública gaste "máis de 3.600 euros en dúas públicacións de carácter marxinal, sen interese social e baixo criterios evidentes de proximidade ideolóxica sobre a tauromaquia". "Resulta cando menos curioso", din, que a Deputación pontevedresa "non teña mellores cousas que financiar" que "un panfleto taurino", contratacións que chegan despois de que, "durante os últimos anos", lle dese subsidios "de participación cidadá a unha peña taurina para organizar conferencias nas que se fai apoloxía da violencia cara aos animais como espectáculo digno de protección institucional". Nomeadamente, din, foron 1.000 euros "para un ciclo de conferencias da peña taurina Gin-Kas". Do mesmo xeito, subliñan, a Deputación "tamén aparece como colaboradora da Coordinadora de Peñas Tauriñas", un "conglomerado que carece de rexistro legal e que funciona como lobby protouradas perante as institucións provinciais, recibindo subsidios e outras axudas económicas a través de, por exemplo", os devanditos procedementos negociados sen publicidade". Neste sentido, o grupo abolicionista ve "evidente" que "as touradas e os sectores satélite son os primeiros interesados na pervivencia dos subsidios de diñeiro público", aínda que os taurinos digan "que a tauromaquia non é subvencionada".


Summary: A compañía viguesa adéntrase nunha obra musical, integramente en galego, A preestrea será en Rianxo para iniciar unha xira que a levará de Pontevedra a Bueu.

A compañía ButacaZero, dirixida por Esther F. Carrodeguas e Xavier Castiñeira, estreará en setembro Papaguena. A nova creación é unha ópera electrónica contemporánea de pequeno formato en galego, con perspectiva de xénero, que narra a historia dunha parella engaiolada nunha relación tóxica. A compañía deu a coñecer onte este proxecto no mercado de artes escénicas Galiza Escena Pro. Compostela acolle a VIII edición da feira de espectáculos Galiza Escena Pro A nova proposta de ButacaZero é obra do compositor galego Iago Hermo e está inspirada na parella de persoas-paxaro da célebre A frauta máxica, de Wolfgang Amadeus Mozart. Con esta peza, Castiñeira e Carrodeguas estrearanse tamén na dirección escénica dunha ópera. Segundo explican nun comunicado, a idea ten vontade de "afondar nos clixés de xénero presentes no eido da creación operística", mais tamén pretende "rachar con outros clixés presentes no mundo da lírica: a lingua, os espazos de representación, o público destinatario ou mesmo o formato, o vestiario ou a escenografía", que non contará con elementos analóxicos e se baseará no espectralismo minimalista. O resultado será un espectáculo "musicalmente inmersivo e visualmente contemporáneo" que levará a ópera a vilas por onde non adoita chegar. Risco escénico e colaboración con artistas A compañía viguesa contará no reparto coa soprano Esperanza Mara e o barítono Jacobo Rubianes Castelo. Ana Arteaga (escenografía) e Diego Valeiras (vestiario) completan o equipo técnico. Con esta nova produción, unha ópera galega e en galego, ButacaZero mantén a súa aposta polo risco escénico, pola creación emerxente a través da colaboración con artistas da Galiza e pola creación vinculada á temática social e cunha fonda implicación no territorio. ButacaZero prepara un espectáculo sobre Fraga Neste sentido, un dos principais obxectivos de Carrodeguas e Castiñeira é "construír país arredor da cultura". Para iso, adaptarán a ópera contemporánea á realidade social galega, levándoa tamén a espazos non convencionais para a súa representación, coa intención de chegar a público tanto adolescente como adulto de toda a Galiza. A preestrea será o 2 e 3 de setembro en Rianxo para contar despois coa estrea oficial en Pontevedra o 10 do mesmo mes. Despois pasará polo Grove, Caldas de Reis, Gondomar e Bueu, entre outros municipios.


Summary: A UDC celebra este mércores eleccións, ás que concorren Julio Abalde (Nova Luce), que aposta pola continuidade na xestión realizada por Xosé Luis Armesto, e Daniel Pena, acusado polas organizacións estudantís de defender "unha concepción elitista" do ensino superior.

A Universidade da Coruña celebra este mércores eleccións, nas que escollerá un novo reitor para os vindeiros catro anos. Xosé Luis Armesto, no cargo dende 2011, anunciou en setembro que non se presentaría á reelección. A comunidade educativa da UDC elixirá entre Julio Abalde, en representación de Nova Luce, a mesma candidatura de Armesto e que leva 12 anos xestionando a institución (primeiro con José María Barja); e Daniel Pena, que aglutinou os sectores críticos co actual reitor, presentando unha e outra candidatura significativas diferenzas nas súas propostas para a universidade pública. O reitor da Universidade da Coruña elíxese por sufraxio universal e nesta ocasión, por primeira vez nunhas eleccións ao Reitorado na UDC, a elección formalizarase a través do voto electrónico. Están convocadas un total de 19.226 persoas da comunidade universitaria (profesorado, estudantado e persoal de administración e servizos). O voto é ponderado segundo as seguintes porcentaxes: 51% correspondente ao sector de Profesorado Doutor con vinculación permanente; 12% para as restantes categorías de Persoal Docente Investigador; 28% para o Estudantado; 9% correspondente ao Persoal de Administración e Servizos. Por primeira vez nunhas eleccións ao Reitorado na UDC a elección formalizarase a través do voto electrónico As votacións efectuaranse a través da plataforma e-voto, de 10:00 a 20:00 horas. A participación nas eleccións a Reitor tanto no sector de profesorado como de persoal administrativo é moi elevada, non así no caso do estudantado en que a media da participación nas universidades españolas rolda o 10%. Nas eleccións ao Reitorado celebradas en 2011 na UDC, a participación acadou na primeira volta o 91% no sector de PDI doutor con vinculación permanente; 67% nas restantes categorías de PDI; 19% entre o Estudantado e o 84% no caso do Persoal de Administración e Servizos. Julio Abalde, Catedrático de Microbioloxía e profesor na Facultade de Ciencias, aposta por "manter a porcentaxe de fondos de axudas destinados a estudantes" e por "contar coa participación do estudantado no momento da toma de decisións", ampliando "a participación e a representación do estudantado abrindo novas formas e novos mecanismos de participación". En relación do profesorado, propón "programas de promoción mediante a cualificación ás figuras das categorías de persoal docente do artigo 56 da LOU" e "empregar a captación de investigadores predoutorais e posdoutorais como figuras base para formar persoal que ocupe prazas docentes". Quérese igualmente "completar a oferta de titulacións plurilingües e con docencia en inglés", mellorando "os incentivos dos profesores con docencia en inglés e os procesos de acreditación lingüística do profesorado". Outro dos seus grandes obxectivos é completar a transformación e dotación do colexio Calvo Sotelo, para convertelo no que sería a primeira residencia pública universitaria da Coruña. En investigación, buscará "atraer financiamento privado para realizar, na UDC, un programa de captación de investigadores posdoutorais". Dedica tamén capítulos do seu programa á igualdade, apostando por "fomentar a participación e o liderado das mulleres nas actividades de investigación, dirección e coordinación", desenvolvendo "estratexias para o equilibrio entre mulleres e homes nas distintas titulacións" e dándolle visibilidade "á contribución das mulleres ao coñecemento". Así mesmo, en materia lingüística, quere reforzar os materiais docentes en lingua galega e a formación continua, desenvolvendo ademais "os medios para a utilización do galego como lingua de investigación científica". En Ferrol, aposta polo impulso do Campus Industrial. Daniel Pena, Catedrático de Construcións Navais, propón desenvolver unha ampla bolsa de vivenda (recepción de ofertas e demandas) fiscalizada pola UDC, "incrementar as canles de diálogo e comunicación cos estudantes, en xeral, e as asociacións que os representan", e "mellorar o servizo de transporte entre A Coruña e Ferrol". No que atinxe á docencia, aposta por "revisar e flexibilizar a normativa de contratación do profesorado", e por "estimular a implicación na docencia universitaria de persoas de recoñecido prestixio profesional. Propón tamén crear "unha oficina de investigación profesionalizada que manexe todos os asuntos de xestión da investigación", tamén "potenciar os grupos multidisciplinares e crear grupos máis fortes". Igualmente, quere desenvolver "un programa de colaboración co tecido empresarial para o financiamento de teses de doutoramento" e "fomentar os convenios e contratos de I+D e de prestación de servizos, tanto a entidades públicas como privadas". Finalmente, propón "potenciar a docencia en linguas da nosa contorna europea, principalmente inglés, co fin de facilitar a mobilidade". As organizacións estudantís rexeitan a Pena Acción Universitaria, AGIR, Comités, IESGA e Liga Estudantil Galega amosaron o seu "rexeitamento" ao "modelo de universidade proposto" por Daniel Pena Acción Universitaria, AGIR, Comités, IESGA e Liga Estudantil Galega pronunciáronse este martes en rolda de prensa sobre as candidaturas que concorren ás eleccións, amosando o seu "rexeitamento" ao "modelo de universidade proposto" por Daniel Pena, "un modelo afastado do espírito público, galego e feminista que queremos para a nosa universidade", sinalaron. As entidades non piden o voto directamente para Julio Abalde, pero si recomendan que os e as estudantes non apoien a Daniel Pena. Para estes colectivos, as propostas da candidatura encabezada por Daniel Pena "demostran un enfoque lonxe dos problemas reais do estudantado, como son, a día de hoxe, o transporte público, as bolsas e unha residencia pública, abordando estes temas cunha visión abstracta e descontextualizada". "Especialmente grave é a omisión da residencia pública no programa, sen dúbida o problema máis específico do estudantado do campus da Coruña", subliñan. Acúsano así mesmo de ter "un excesivo interese por incrementar as relacións da institución co sector privado, tanto a nivel docente como de financiamento, pretendendo converter a Universidade nun cortello para grandes empresas e intereses económicos alleos á nosa formación académica". Denuncian que Pena defende "unha concepción elitista da Universidade, que se reflicte na función que atribúen ás bolsas, desposuíndoas de calquera contido social e outorgándolles un carácter meramente competitivo". Sinalan que "no seu programa non garante ás bolsas de estudantes, piar fundamental para garantir o acceso ao ensino superior". De igual xeito, salientan que "non formula medidas específicas para o apoio e promoción da lingua galega", o que entenden como "un intento deliberado de marxinar a nosa lingua". E engaden que non achega "medidas reais en política de igualdade entre xéneros". Programa de Julio Abalde (.pdf) Programa de Daniel Pena (.pdf)


Summary: As imaxes de Feijóo e Marcial Dorado ocupan as primeiras páxinas do Sermos Galiza. Esta semana falamos co xornalista Perfecto Conde e con Carmen Avendaño sobre a figura do narcotraficante que acompañaba a Feijóo naquel verán do '95.

Os nexos entre o contrabando e o Partido Popular non fican só nas imaxes de Alberto Núñez Feijóo e Marcial Dorado. O xornalista Perfecto Conde cóntanos no número 41 do Sermos Galiza as relacións que existían entre Alianza Popular e algúns dos históricos nomes do contrabando en Galiza que após anos de actividade remataron, nalgúns casos, na cadea. Tamén así, debullamos as últimas novidades neste escándalo que ten como protagonista ao presidente da Xunta de Galiza e que o fixo aparecer nas cabeceiras da imprensa internacional. Nas páxinas de economía, abordamos as consecuencias do desmantelamento do sector financeiro galego para o rural. O peche das oficinas de NGB nas vilas do interior de Galiza deixan a moitas persoas sen acceso directo a unha sucursal. Porén, existen alternativas á banca convencional como a banca ética ou a creación dunha entidade pública ao servizo dos intereses económicos de Galiza. En social, lembramos os incendios que arrasaron con boa parte do Parque natural das Fragas do Eume. Un ano despois do acontecido falamos coa veciñanza de Cabanas e Pontedeume. @s veciñ@s denuncian o desleixo da Xunta co único monte atlántico de Europa e aseguran que esta segue sen asumir a súa responsabilidade no incendio. Nas páxinas de cultura achegamos os perfís dos dous candidatos que concorrerán á elección do novo presidente da Academia Galega logo da demisión de Ferrín. O feche da fábrica de armas na Coruña xunto coas seccións habituais son algúns dos contidos que atoparás neste novo número de Sermos Galiza.


Summary: Son moitos os centros de ensino da comarca que serven de exemplo de boas prácticas. E precisamente porque son espellos onde se poden fixar outros homólogos, gústanos amosar o seu traballo, as súas experiencias. Pero todos necesitan apoio das administracións, a nivel local como autonómico, para desenvolver os seus proxectos educativos. Hoxe coñecemos o labor do CEIP Os Muíños (Muxía) e do seu equipo directivo, que leva moito tempo sendo un exemplo de compromiso por unha educación integral cun proxect no que as familias, e o comedor, forman parte intrínseca.

Lidiando coa pandemia Unha das primeiras cuestións máis visibles é a adaptación á situación sanitaria. Volvendo ao curso pasado, o equipo directivo recoñece que o paso á vida virtual foi costoso. "Traballamos moito máis, e sen horarios, pero aprendimos moitísimo", explica a Directora Aurelia Picallo. "Tamén comprobamos as carencias da rede que tiñan moitos cativos do rural", explica Paco Lojo. Foron moitas as cousas que cambiaron no centro, dende o uso da Biblioteca (repártense días da semana por cursos), ata o uso do patio, dos columpios, ou ata o uso do bosque que ten o centro no interior.En calquera caso, "os que mellor se adaptaron foron @s alumn@s, aceptaron de marabillas as novas normas, son moi agradecidos". O patio dividiuse por zonas e o bosque, ao final, non pode usarse polas restricións Sistema de Mellora continuada O centro ten un sistema de calidade dende 2008, tendo a certificación AENOR ratificada ano tras ano. Unha responsabilidade e un impulso que lles impide ficar parados, e que lles invita a seguir mellorando en diferentes áreas. "Temos un sistema no que imos comprobando as conformidades, por exemplo, un hipotético retraso na presentación do programa educativo por parte de todos os profes. Nese caso investigaríamos para propoñer unha solución. A día de hoxe, a única non conformidade que temos é a do mantemento, porque non chegamos ao 80% das resolucións, a porcentaxe estipulada como básica para pasar os cortes. A lista de cousas por solucionar é moi longa", sinalan dende o equipo directivo. Falla de mantemento Se ben a Consellería está respondendo ben ás demandas do centro (durante o verán axudaron a ampliar o comedor, e en apenas uns días acodiron a solventar unha importante fenda nunha das escaleiras), o centro bota de menos a colaboración do Concello. Dende a reunión entre goberno, ANPAS e centros celebrada o pasado mes de agosto, poucas son as atencións que recibe o centro, e moi longa é a lista de necesidades que cada 15 días actualiza a dirección. Cousas tan básicas de mantemento como un eficaz servizo de limpeza (é unha empresa externa que non limpa os encerados, as ventás… regular organización para fregar aínda cos nenos no centro, non elimina as telas de araña…); fallos eléctricos provocados polas humidades non tratadas, pingueiras nos despachos; cisternas estropeadas dende hai meses, mesmo das aulas burbulla dos pequenos; falta de mantemento de xardinería…Unha marea de asuntos que foron trasladadas á Inspección Educativa xa que lles impide ao centro cumprir co seu sistema interno de calidade. O Comedor, un exemplo en toda Galicia O Comedor km.0 da cociña propia dos Muíños, que coidan Sandra e Asunción, é un dos 4 de toda Gailcia co Selo Slowfood. Levan varios anos integrando a comida no programa educativo, porque "nun colexio todo, incluído o comedor, estamos para educar", destaca Sandra. O Comedor participa a II Campaña Come Local, que pon en valor o uso de produtos de proximidade e de temporada, na súa cociña. Participará nunha serie de sesións formativas e aesoramento ás responsables das cociñas desevoltos pola Axencia galega de Calidade Alimentaria para fomentar a "educación alimentari".Aquí queda unha reportaxe feita o ano pasado: Proxecto: O Camiño Son varios os proxectos en marcha do centro. Este curso a temática principal é o Camiño de Santiago, e o alumnado realiza semanalmente un percorrido de 400 metros. Cada clase ten un "Camiño" (o Inglés, o Francés, o Fisterra-Muxía…), e entre todos van sumando kilometros para chegar á compostela. A base de vídeos, van colleitando información e ao final a idea é facer unha exposición sobre os diferentes camiños, virtualmente como se fixo o Festival de Nadal e o Entroido, cunha cantiga por cada grupo. Outras iniciativas A Biblioteca foi un bo exemplo da implicación, dos mestres e as familias durante o confinamento. Dende hai anos teñen un sistema de de apadriñamento, a través do cal un dos maiores coida dos pequenos (as grandes vantaxes da educación rural é precisamente aproveitar esa conxunción de idades) e lles fomenta a lectura. Durante o confinamento o sistema continuou funcionando e gracias á implicación das familias os padriños enviábanlle contos aos seus afillados a través das redes. Non para de meterse en novas iniciativas ademais, a Biblioteca, e este ano forman parte do proxecto "Bibliotecas Creativas". Así mesmo tamén entraron a formar parte da rede da Radio Escolar e teñen outro de Robótica. A día de hoxe tócalle aos mestres recibir formación en ambas "asignaturas" (xa fixeron un Obradoiro de radio financiado co premio gañado o ano pasado polo traballo da Biblioteca durante o confinamento) para despois irlle trasladando a experiencia á rapazada. Ademais de formar parte de e-Dixgal para a implantación do libro dixital, o centro está probando o novo proxecto piloto con Snappet, un proxecto privado que ofrece un novo recurso didáctico máis para as aulas de 3º e 4º de Primaria, a través da cesión dunha tablet con contidos enfocados ás mates e linguas, con actividades de reforzo personalizadas. Un proxecto que requiriría un gasto de 50€ ao ano por cada neno, e que terían que financiar as familias no caso de que, tralo periodo de proba deste trimestre, a comunidade educativa o queira implantar.


Summary: Comeza esta fin de semana o Festival das Núbebes, que este ano alcanza a súa sexta edición.

Ruta pola arte urbana Carballo Museo de Bergantiños Sexta feira 20.00h A Semana Europea da Mobilidade inclúe unha ruta guiada polos proxectos Derrubando Muros con Pintura e Rexenera Fest de arte urbana promovidos polo Concello de Carballo. Fillos do sol Ames Casa da Cultura do Milladoiro Sexta feira 21.00h Teatro a cabalo entre a realidade ficcionada e a fabulación dramática, sobre Eduardo Pondal, para lembrar o centenario da morte do bardo bergantiñán. Ultranoite 110 Teo Auditorio Constante Liste da Ramallosa Sexta feira 22.00h Unha nova cita coa Ultranoite de Chévere onde non faltará o mellor teatro, a música ao vivo e o escarnio máis actual da man de diferentes artistas. VIII Concentración de Clásicos de Naraío Naraío A Fontela Sábado 10.00h A oitava edición da concentración de vehículos clásicos inclúe unha ruta e visita ao castelo de Moeche, sesión vermú coa solista Cris López e xantar popular. Amour con Apego Compostela Teatro Principal Sábado 18.30h Unha obra teatral de Marie de Jongh (Euskal Herria) sobre o amor, a importancia do significado das palabras e o paso do tempo, para todos os públicos. II Festival Son Labrego Garabelos, Mariz (Chantada) Cinema Palleiriso Sábado Un espazo para debater, reivindicar e festexar un rural vivo e activo a través dun programa que inclúe palestras, obradoiros, concertos e moito máis. Somos Muller Calo Carballeira de Cornide Domingo 12.30h Co gallo do Día internacional contra a explotación e o tráfico de mulleres, as Tanxugueiras, A banda da Loba e as Habelas Hainas encargaranse de poñer a música no marco do proxecto "Somos Muller", un programa de prevención da violencia que terá como prato forte este concerto o domingo 23 de setembro ás 12.30h na Carballeira de Cornide (Calo). VI Festival das Núbebes Pontevedra Diversos espazos Desde esta sexta feira até o domingo 30 de setembro O festival das artes escénicas para bebés e familias desenvolverase os días 21, 22, 23, 29 e 30 de setembro en espazos espallados pola cidade pontevedresa. A programación inclúe teatro, danza, música, animación de rúa, obradoiros para familias e profesionais coa atención temperá como fío condutor, así como palestras e debates sobre nutrición, fisioloxía e sobre a linguaxe de signos na primeira infancia. Auga. O sangue da terra Fisterra Lonxa de Fisterra Até 27 de setembro Unha exposición que reúne a obra do fotógrafo Manuel Valcárcel, imaxes que teñen como finalidade concienciar sobre a importancia da auga nas culturas, paisaxes e ecosistemas.


Summary: Para conmemorar o feito, esta sexta feira terá lugar na chaira do Bao un festival gratuíto no que actuarán as Tanxugueiras e Budiño.

Este 2022 cúmprese un cuarto de século da separación da Illa de Arousa do concello de Vilanova de Arousa. Un feito que, en palabras do alcalde actual, Carlos Iglesias, significou un "progreso" e "un avance". Foi no o ano 1997, cando os 'carcamáns' (alcume co que se coñecen os habitantes da Illa) decidiron separarse definitivamente de Vilanova. En declaracións a Europa Press, o rexedor sinalou que este fito significou un cambio entre "a noite e o día" para a pequena localidade arousá. A Garda Cívica da Illa de Arousa A modo de exemplo, remarcou a melloría en canto ao saneamento. "Antigamente o sistema de rede de sumidoiros era moi precario e todo se vertía ao mar", lembrou. Desta forma, Iglesias tamén fixo referencia ao "gran afán" de independencia e de ser "xestionados por eles mesmos" que tiñan os habitantes. A Illa de Arousa, seleccionada para o proxecto verde Clean Energy for EU Islands O alcalde lembrou como viviu aquel fito, nun momento no que non era maior de idade. "Estaba todo o pobo implicado desde os máis pequenos aos máis maiores. Vivimos este proceso como algo insuperábel", detallou. Celebración dos 25 anos de separación Para conmemorar o 25 aniversario da constitución do concello da Illa de Arousa, esta sexta feira, 26 de agosto, terá lugar na chaira do Bao un festival gratuíto no que actuarán as Tanxugueiras e Budiño. Ademais, o encargado de abrir e conducir o evento será o actor Carlos Blanco. 'Rube', un lobo mariño cincento que se recupera na Illa de Arousa Iglesias sinalou que, tras os anos "terríbeis" da pandemia, o Goberno local pretende facer "un día de festa para reivindicar os 25 anos de independencia". Precisamente, no Bao atópase a ponte que une a Illa co "continente", inaugurada o 14 de setembro de 1985 e un dos emprazamentos significativos para os partidarios da separación do concello de Vilanova de Arousa.


Summary: A Xunta alerta dos "baixos niveis dos encoros".

A Oficina Técnica da Seca, organismo dependente da Xunta da Galiza, acordou manter a situación de seca prolongada en toda a Demarcación Hidrográfica Galiza-Costa perante os "baixos niveis dos ríos e os encoros". A directora de Augas da Galiza, Teresa Gutiérrez, presidiu esta sexta feira unha nova reunión desta oficina na cal participaron representantes dos departamentos de Protección Civil, Meteogaliza e da Consellaría de Medio Rural. Segundo informou a Xunta, o día 1 de outubro comezou o novo ano hidrolóxico, que durará até o 30 de setembro do próximo exercicio, co cal na reunión realizaron un balance das achegas hídricas na conca Galiza-Costa no período 2021-2022. A demarcación Miño-Sil fecha o segundo ano hidrolóxico máis seco da historia: "Temos unha seca xeneralizada" Os resultados concluíron que os recursos hídricos eran menores que os doutros anos, en concreto 44,77% menos que a media histórica que é "o segundo peor dato dos últimos 12 anos". Sobre a base da análise dos indicadores, a Oficina acordou manter para os subsistemas de Baiona e Zamáns (Vigo) medidas equivalentes a un escenario de alerta por escaseza de auga. O Executivo galego lembrou que estes sistemas abastecen os concellos de Nigrán, Baiona e parte do de Vigo. Análise hidrolóxica e meteorolóxica En referencia aos caudais circulantes, constataron que "continúan en valores inferiores aos habituais para esta época do ano", 32% con respecto aos rexistrados nos últimos dez anos. A ocupación actual dos encoros de abastecemento en Galiza-Costa é de 57,28%, fronte a unha media de 71,05%, 14% inferior á ocupación do mesmo período para o ano 2021.


Summary: O comboio, operado pola compañía lusa CP, saíu da vía pouco antes de entrar na estación ferroviaria. Unha das persoas falecidas sería o maquinista e outra o revisor, M.V, que era de Vigo. Un terceiro é un turista norteamericano e o cuarto un mozo vigués.

Ao menos 4 persoas falecidas e 47 feridas no descarrilamento dun tren en Porriño, un suceso que tivo lugar sobre as 9:30 horas desta sexta feira. Os mortos son o maquinista, o interventor, un turista estado-unidense e un mozo de Vigo. O sinistro aconteceu pouco antes da entrada da estación desta localidade, procedente de Vigo. O propio presidente da Xunta, en declaracións aos medios após chegar a Porriño, non descarta que haxa unha quinta vítima mortal. Os feridos trasladáronse: 20 ao HAC, 14 a Povisa, 9 a Fátima, e 4 están nos centros de saúde do Porriño Varias testemuñas apontan que o tren, que realiza o traxecto entre Vigo e Porto nunha vía do S. XIX,e no que viaxaban 61 pasaxeiros de varias nacionalidades, comezou a descarrilar ao achegarse á estación por causas que todavía se descoñecen e colisionou contra un poste situado perto da ponte da N-120, na altura das Angustias. O ministro Rafael Catalá confirmou que se estaban a facer traballos na vía principal, que obrigan a desviarse a unha secundaria para o que tiña que se reducir a velocidade. O comboio pasou revisión a maio e unha revisión rutineira esta quinta feira en Porto. ADIF establece un teléfono de atención para familiares: 900 10 10 20 "O tren ía rápido. Notamos un freazo" Unha das pasaxeiras do comboio sinistrado, Carme, que viaxaba no último vagón, confesaba na Radio Galega que "o tren ía rápido e notamos un freazo". A rapaza explicou que "saímos axiña fóra do vagón e vimos xente ensanguentada". O tren estaría operado por CP, Comboios Portugueses, a compañía ferroviaria lusa. O xornal Público.pt afirma que a composición era "uma automotora espanhola da série 592, vulgarmente conhecida em Espanha por "camellos", que estava alugada à CP". ADIF, o xestor de infraestruturas ferroviarias, anunciou que ía abrir unha investigación para intentar determinar as causas do sinistro. Campaña suspendida As organizacións que concorren ás eleccións galegas decidiron suspender os seus actos de campaña para esta sexta feira, 9 de setembro, en sinal de dó. Até a estación do Porriño desprazáronse o presidente e vicepresidente da Xunta, así como o ministro Rafael Catalá. Tamén a candidata do BNG á Xunta, Ana Pontón, e o candidato por Pontevedra, Luis Bará, que transmitiron a solidariedade para coas familias. "Não é um comboio muito antigo", afirmou o presidente da CP, Manuel Queiró, contrariando as palabras daalcaldesa do Porriño, Eva Garcia de La Torre, que, horas antes, afirmou que a locomotora tiña vagóns moi deteriorados. En ampliación. Imaxes: Cristina López e GxD


Summary: Jasper lembra algunhass das persoas amigas -na vida e na música- desaparecidas.

"Porque estoy harta de que me toquen los muertos" dicía a Gata Cattana nun dos seus temas. Ela, Ana Isabel, vénme moitas veces á mente cun profundo sentimento de tristeza. Póñoa no coche e mentres a escoito cústame conter as bágoas. É incríbel o seu nivel artístico: as letras, a poesía, a forza cantando...Deixounos hai xa cinco anos, un 2 de marzo. Cada 8-M fago por manter vivo o seu recordo a través da súa música e adoito poñérllela ás nenas. Pasou tempo dende a súa morte mais, pola forte dor do seu pasamento, semella que foi onte. Morreu Xaime e tamén morreu Narf xa hai uns anos, e con eles, un anaco de todos nós. Morreu Sígaro, Íñigo Muguruza… son moitos os que nos deixaron e todos doen. Onde quedaron eses textos antifascistas feitos con tan bo gusto? E ese feminismo de vangarda e cóctel molotov? Que merda estades a cantar agora? -imaxino que pensa dende a tumba-. E moitas veces vénme á mente: que cantaría agora mesmo? A cantas camaradas deixou de arrastrar cara ao noso bando? Nunca a coñecín, pero sinto que a quero. Sinto que sempre a quixen sen coñecela, como te quero a ti, loitadora descoñecida que remas ao meu carón sen vernos as caras. Porque todas somos unha, como as formigas, todas amigas, que cantaba Amparo Ochoa. Na Estrada adoitaba morrer algún adolescente cada ano. Normalmente en accidente de coche coincidindo coas festas de San Paio ou así. O primeiro morto que me tocou de perto, e ao que tampouco coñecín foi Pino. E, sen coñecernos, estamos ligados pola música para sempre. Foi o primeiro guitarrista de Xenreira. Eu entrei no grupo para ocupar a súa forzada ausencia. Se el non chega a falecer probablemente xamais tería coñecido esa banda e o meu desenvolvemento musical non tería sido o mesmo. Quizais tería unha banda que cantaba en inglés, ou incluso castelán para que negalo. Xavierón era o noso amigo. Cantante do grupo Fusquenlha no que tamén tocaba o Gus (o meu socio en NAO). Faleceu de súpeto, dun ictus. Creo recordar que aínda non cumprira a maioría de idade. Era unha persoa incríbel. Un patriota galego, un rapaz grande e bonachón, que merecía ter unha vida longa. Que faría agora mesmo se estivese vivo? Cantos discos podería ter gravado? "É a voz das túas razóns"; cantaba. Aínda me lembro da melodía e iso que non se chegou a gravar nunca. Coñecín a Xaime Mateo a través do teléfono. Tivemos unha conversa para documentarme e poder facer a crítica do seu álbum para o Sermos Galiza. Sentín unha conexión inmediata, un xeito común de ver a música e o mundo; e namoroume a súa personalidade humilde e alegre; e a súa intelixencia. Deixounos hai nada. Pavillón dos remedios, Non pare a festa, As crónicas… que cancións tan boas! Morreu Xaime e tamén morreu Narf xa hai uns anos, e con eles, un anaco de todos nós. Morreu Sígaro, Íñigo Muguruza… son moitos os que nos deixaron e todos doen. E cantos outros abandonaron a música e xa non sabemos nada deles, como se mortos tamén estivesen! No que fago, ás veces, sinto que o fago tamén por manter prendidas as súas lapas. A miña luz é a súa luz. Síntoos de dentro cara a fóra para prohibirlle a escuridade cubrirnos co seu manto de veludo.


Summary: Dise que esta é unha batalla do pobo grego fronte á troika. Nada máis lonxe da realidade. Esta é unha batalla entre un goberno de esquerdas grego que se enfronta a 18 gobernos conservadores ou socialdemócratas. A traxedia grega demostra que se queremos manter o euro necesitamos construír estruturas democráticas lexítimas

Hai consenso entre os economistas en que Grecia ten que reestruturar a súa débeda. Isto non só o pensa Varoufakis, que de macroeconomía sabe un pouco, tamén o cren, polo lado progresista Stiglitz, Krugman e Piketty, e polo lado conservador Rogoff, Feldstein e o Fondo Monetario Internacional. Entón, se os números están claros, por que non se fai? Para responder a esta pregunta é importante comprender as limitacións da análise estritamente económica. Os economistas teñen serios problemas para entender dous conceptos claves na sociedade: o diñeiro e o poder. Como é así adoitan evitar falar deles. Tratan o diñeiro coma se fose unha unidade de conta, un medio de intercambio e unha reserva de valor neutral. O diñeiro simplemente serve para engrasar a maquinaria da economía. Nada máis. Pois ben, esta definición é errónea. Todo diñeiro é débeda, e por tanto sempre é unha relación social entre acredor e debedor. E sucede que toda relación social, intrinsecamente e ineludiblemente, está baseada nunha interacción de poder, é dicir, na economía política. A unión monetaria europea é unha área social enorme que conta con 330 millóns de persoas, que á súa vez entran en cada instante en miles de millóns de transaccións entre acredores e debedores. Cada billete que temos no noso peto representa unha relación de débeda, e por tanto hai un debedor e un acredor. Quen é o acredor dos 20 euros que teño no peto? Eu. Quen é o debedor? O resto dos cidadáns da zona euro, que me deben 20 euros en bens e servizos. Tradicionalmente, o debedor sería o soberano. É por iso que no seu día tiñamos ao Rei Juan Carlos I gravado nas nosas moedas. Tanto o diñeiro como o banco central, como calquera interacción social, sempre están suxeitas a relacións de poder, e por tanto a política sempre estará presente Pero, claro, a zona euro non ten un soberano. O euro construíuse sobre a lóxica economicista de que o diñeiro é neutro e por tanto pódese (e mesmo se debe) despolitizar. É por iso que fixemos do Banco Central Europeo o máis independente dos bancos centrais da historia. Craso erro. Tanto o diñeiro como o banco central, como calquera interacción social, sempre están suxeitas a relacións de poder, e por tanto a política sempre estará presente. Que ten que ver todo isto co referendo en Grecia este domingo? Moito, xa que desde que empezou a crise en 2009 o problema é que facer coa débeda acumulada. A solución a esta pregunta está en como se desenvolva a interacción de poder entre os acredores e debedores. Nun estado soberano, normalmente isto realízase a través das urnas e o parlamento. Aí decídese, dunha maneira democrática e lexítima, quen vai cargar cos custos da crise. O problema está en que na zona euro non hai un soberano nin hai un parlamento para decidir lexitimamente a distribución destes custos. É por iso que se enfrontan as democracias entre si. O goberno grego de Syriza, democraticamente elixido, pídelle aos seus acredores no Eurogrupo unha quita na súa débeda. Estes, con todo, que tamén foron democraticamente elixidos os seus pobos, din que non. Ás veces a esquerda esquécese disto. Dise que esta é unha batalla do pobo grego fronte á troika. Nada máis lonxe da realidade. Esta é unha batalla entre un goberno de esquerdas grego que se enfronta a 18 gobernos conservadores ou socialdemócratas Ás veces a esquerda esquécese disto. Dise que esta é unha batalla do pobo grego fronte á troika. Nada máis lonxe da realidade. Esta é unha batalla entre un goberno de esquerdas grego que se enfronta a 18 gobernos conservadores ou socialdemócratas. Quen é máis democrático? Todos. Todos foron elixidos os seus cidadáns. Por tanto o que sucede no Eurogrupo é que hai unha asimetría de poder. Syriza non conseguiu ningún apoio en cinco meses e quedou só. Isto non é antidemocrático. É democracia en estado puro. A maioría conservadora-socialdemócrata gana. Se Varoufakis quere cambiar as regras do xogo ten que conseguir unha maioría, o que non vale é dicir que o sistema é antidemocrático porque non fai o que quere unha pequena minoría. É verdade que Syriza ten apoios en toda Europa, pero tamén é certo que atopa moito rexeitamento. En xeral, as poboacións do norte de Europa téñenlle moi pouca simpatía. O finlandés, eslovaco e estoniano que tivo que soportar reformas estruturais e baixada de salarios para manterse competitivo na era da globalización non entende como o grego non fai o mesmo para poder ter unha economía moderna e sustentable. Se ademais se di que o grego se xubila antes dos 60 o desapego é aínda maior. O caso é que Syriza se asocia con catro características que atopan enorme rexeitamento en Alemaña: populismo, nacionalismo, chulería e comunismo. Non é de estrañar que Schäuble sexa tan duro, e que o 70% dos alemáns o apoien. Syriza asóciase con catro características que atopan enorme rexeitamento en Alemaña: populismo, nacionalismo, chulería e comunismo Con todo, sería un erro limitar as relacións de poder entre acredores e debedores aos estados. Estas tamén se producen en cada un dos países da unión. Demografía, formación e poder económico xogan un papel determinante. A xente maior, que ten aforros e activos, adoita ser acredora, mentres que os mozos que están a estudar ou teñen unha hipoteca son debedores. Igualmente, a xente con estudos e con poder económico alto é acredora, mentres que a xente con estudos mínimos está máis endebedada. É por iso que se se vai hoxe a Atenas a maioría da xente maior e con recursos vai votar Si (porque teñen moito máis que perder), mentres que os que teñen menos votarán Non, porque cren que Tsipras logrará unha quita da débeda e por tanto terá máis para repartir. O máis normal é que o grupo máis grande gañe o referendo. Por primeira vez estamos a presenciar a formación dunha opinión pública trans-europea, algo que non existía. Algúns pensan que o drama grego está a dividir o continente. Non estou de acordo. Está a politizalo O interesante é que estes dous grupos atópanse ao longo e ancho do continente. Os cidadáns máis conservadores ou liberais, por idade, ideoloxía ou por activos, pensan que se tería que votar Si, e viceversa, os máis progresistas apoian o Non. Estas posicións enfrontadas ficaron claras tanto nos medios de comunicación como nas redes sociais. Esta dialéctica é en grao sumo positivo que trouxo o referendo grego, independentemente do resultado. Por primeira vez estamos a presenciar a formación dunha opinión pública trans-europea, algo que non existía. Algúns pensan que o drama grego está a dividir o continente. Non estou de acordo. Está a politizalo. E iso non é necesariamente malo. Todo sabemos que a política é combativa. Se queremos ver algún día unha demos europea, imos ter que afacernos ás batallas ideolóxicas. A traxedia grega demostra que se queremos manter o euro necesitamos construír estruturas democráticas lexítimas Iso si, hai que aprender das experiencias. A traxedia grega demostra que se queremos manter o euro (e oxalá Grecia sexa parte del) necesitamos construír estruturas democráticas lexítimas, é dicir, un soberano europeo que decida como se reparten os custos da crise. Como indiquei, as relacións de poder entre acredores e debedores non están limitadas aos estados membros, son transnacionais, ou mellor devandito, trans-europeas, e por tanto téñense que dirimir a nivel europeo. Se non ao final teremos a nacións acredoras e debedoras enfrontadas unhas contra as outras e todos sabemos en que acaba iso.


Summary: A CIG mobilizouse esta terza feira (7 de outubro) contra a mudanza lexislativa aprobada polo Partido Popular e que reduce os tramos de escala do IRPF e os tipos aplicados a cada tramo.

A central sindical nacionalista concentrouse en 9 vilas e cidades galegas para amosar o seu rexeitamento á recente reforma tributaria aprobada polo goberno español. A medida, que vén a se sumar á mudanza lexislativa aprobada o 1 de setembro de 2012, suporá --denuncian desde a CIG-- unha "caída nos ingresos do Estado" e "con total seguridade", afirman, "novos recortes no investimento público". O Ministerio de Facenda dirixido por Cristóbal Montoro aplicará no vindeiro exercicio fiscal unha nova reforma tributaria que atinxirá principalmente ao IRPF. Neste senso, o goberno español reducirá os tramos na escala e aplicará unha baixada dos tipos, un feito que xa marcou a anterior moficicación introducida por Montoro. As rendas altas tributarán 7 puntos menos a partir de 2015 mentres para as máis baixas se reducirá nun 5,75% Neste senso, en 2015 os tramos de cotización pasarán de 7 a 5. Aliás, os tipos pasarán de estar do 24,75% ao 52%; ao 20%-47% no primeiro ano; 19%-45% a partir de 2016. Isto suporá, denuncian desde a central sindical nacionalista "7 puntos menos de media para as rendas máis elevadas e de 5,75 puntos para as máis baixas". Segundo o estudo elaborado pola equipa técnica da CIG e que se basea na análise realizada pola propia Facenda, "os contribuíntes con ingresos arredor dos 30 mil euros son os que menos van ver reducida a cota, mentres os máis beneficiados serán os de máis de 400 mil euros". Un feito que, denuncian, constitúe unha "discriminación". "Castígase máis as rendas procedentes do traballo", denuncian desde a CIG O vindeiro ano deberán tributarse as indemnizacións por despedimento Así mesmo, a reforma aprobada polo goberno español obrigará @s traballador@s a pagar pola indemnización por despedimento, que até o de agora ficaba exenta de tributación --dentro dos límites legalmente estabelecidos. Pola contra, critican, "a reforma do imposto de sociedades" deseñada desde Madrid, "reduce o tipo de gravame xeral do 30% ao 25%" o que suporá menos ingresos nesta materia. Para a central sindical nacionalista con este conxunto de medidas fiscais --defendidas polo Partido Popular como un "impulso do crecemento económico"-- "castígase máis as rendas procedentes do traballo" que "as rendas altas" o que se traduce, advirten, nunha "perda de progresividade do sistema tributario" e na "caída dos ingresos do Estado". Desde a CIG advirten que a "contrarreforma" devirá "con toda seguridade" en "novos recortes de investimento público, tanto en servizos esenciais", sinalan, como "no sistema público de protección social".


Summary: O secretario xeral do PSdeG, Valentín González Formoso, asegurou que o PSdeG estará ao lado de Rueda se aposta por un modelo económico baseado na investigación, no talento e en reter a mocidade galega.

O secretario xeral do PSdeG, Valentín González Formoso, pediu ao novo presidente da Xunta de Galiza, Alfonso Rueda, que conforme un goberno "comprometido" coa Galiza, "á altura dos galegos e das circunstancias actuais", e que estea baseado no "talento e na capacidade". Ás portas do Parlamento galego antes de asistir á toma de posesión de Rueda como novo líder do Executivo, Formoso desexoulle "todo o acerto", xa que repercutirá "no beneficio dos galegos", dados "os retos tan relevantes" que deberá afrontar. Desafíos vinculados á economía e ao cambio de modelo económico, explicou o líder socialista, que asegurou que o PSdeG estará "ao seu lado" se aposta por "un modelo económico baseado na investigación, no talento e en reter a mocidade galega e investigadora para dar soporte técnico e produtivo á economía galega". Adrián Dios: "Temos un país con moito potencial en diversos ámbitos económicos" Formoso instou tamén a Rueda a recuperar a atención primaria, "un dereito que non estaba en cuestión". A este respecto, González Formoso sinalou que os galegos deberían poder acceder a un diagnóstico no seu centro de saúde "nun tempo razoábel, que valoramos en 48 horas", e que este sexa "principalmente presencial e non telefónico". Solicitou tamén "incrementar a tutorización e a presenza pública nun dos sectores da sociedade máis vulnerábeis e que máis sufriu coa pandemia: a xente maior", para a que pediu "maior protección social". A Galiza, á cola do Estado español en investimento en Atención Primaria "O contexto europeo e socioeconómico é difícil, complexo, pero temos instrumentos útiles como son os fondos europeos de recuperación, que supón unha oportunidade clara de intensificar a presenza do tecido produtivo galego. Nese camiño vai estar o PSdeG, traballando para liderar e achegar, pero esixindo compromiso co país", apuntou Formoso.